Geskiedenisboeke word by Aussie Ope herskryfNaomi Osaka van Japan met die Daphne Akhurst-trofee by Melbourne se Brighton Beach (27 Januarie 2019) (AP Photo/Kin Cheung) Een van Alphaville se grootste treffers is die liedjie Big in Japan wat hulle reeds in 1984 geskryf het. Druk nou die versnelknoppie na 2019 en jy besef eintlik nou eers die lirieke gaan oor Naomi Osaka. Die 21-jarige Japannese ster het gister die geskiedenisboeke herskryf toe sy vir Petra Kvitova getroef het om haar eerste Australiese Ope-titel in te palm. In die proses het sy nie nét die jongste speler sedert Martina Hingis in 1998 geword om twee agtereenvolgede Grand Slams (sy was ook baas in die Amerikaanse Ope) te verower nie, sy is ook die wêreld se nuutste nommereenspeler. O ja, sy is ook die jongste wêreldnommereen sedert Caroline Wozniacki bo-aan die ranglys in 2010 was. Sy het egter byna gister se eindstryd weggegooi toe sy ’n voorsprong van 5-3 in die tweede stel deur haar vingers laat glip het – Kvitova het goed teruggeveg om dié stel 7-5 te beklink. “Ek het myself probeer moed inpraat – daar was immers niks wat ek meer aan die tweede stel kon doen nie. Ek speel in die eindstryd en moet aanhou veg.” Sy het die derde en beslissende stel gewen om 7-6, 5-7, 6-4 met die Melbourne-louere weg te stap. Intussen sal Rafael Nadal en Novak Djokovic later vanoggend mekaar in ’n watertandherontmoeting van die 2012-eindstryd – wat wyd en syd as een van die beste wedstryde nóg beskryf word – pak. Indien Djokovic wen, sal dit sy sewende Aussie-titel wees, terwyl ’n Nadal-oowinning óók die geskiedenisboeke sal herskryf. Die 32-jarige Spanjaard sal dan die eerste speler in die moderne era wees wat al vier Grand Slams vir ’n tweede keer wen. Die eindstryd slaan om 10:30 af en word op SuperSport uitgesaai.